## Naredba o poduzimanju mjera u cilju suzbijanja i sprječavanja širenja sredozemne voćne muhe - Ceratitis capitata (Wiedemann)

### NN 75/2002 (27.6.2002.), Naredba o poduzimanju mjera u cilju suzbijanja i sprječavanja širenja sredozemne voćne muhe - Ceratitis capitata (Wiedemann)

if !supportEmptyParas endif

# ministar poljoprivrede i šumarstva

1230

Na temelju članka 11. stavka 1. i 3. i članka 12. stavka 1. točke 2.,
3., 4., 5. i 9. Zakona o zaštiti bilja (»Narodne novine« broj 10/94), ministar
poljoprivrede i šumarstva donosi

## NAREDBU

### O PODUZIMANJU MJERA U CILJU SUZBIJANJA I SPRJEČAVANJA ŠIRENJA SREDOZEMNE VOĆNE MUHE - *Ceratitis capitata* (Wiedemann)

Članak 1.

Ovom Naredbom propisuju se
mjere u cilju suzbijanja i sprječavanja širenja sredozemne voćne muhe - *Ceratitis
capitata* (Wiedemann).

Članak 2.

(1) Glavne biljke domaćini
sredozemne voćne muhe, u smislu ove Naredbe su: *Citrus reticulata* -
mandarina, *Prunus persica* - breskva, *Ficus carica* - smokva, *Dyospirus
kaki* - kaki, *Citrus sinensis* – naranča i *Actinidia chinensis*
- kivi.

(2) Drugo bilje domaćini
sredozemne voćne muhe, u smislu ove Naredbe je i bilje iz porodica: Ebenaceae,
Moraceae, Rosaceae, Rubiaceae, Rutaceae i Solanaceae.

Članak 3.

Zavod za zaštitu bilja u
poljoprivredi i šumarstvu Republike Hrvatske (u daljnjem tekstu: Zavod) po
nalogu Ministarstva poljoprivrede i šumarstva (u daljnjem tekstu: Ministarstvo)
provodit će sljedeće mjere u cilju suzbijanja i sprječavanja širenja sredozemne
voćne muhe:

1. zdravstvene pregled
tijekom vegetacijske sezone u zaraženim područjima;

2. zdravstvene preglede
rubnih i mogućih područja širenja tijekom vegetacijske sezone;

3. davanje uputstava
posjednicima bilja o mjerama suzbijanja i načinima uništavanja zaraženih
plodova;

4. edukaciju stručnjaka i
proizvođača.

Članak 4.

(1) Radi sprječavanja širenja zaraze, u voćnjacima u kojima je utvrđena
zaraza sredozemnom voćnom muhom, posjednici bilja, dužni su:

1. provoditi mjere zaštite prema preporukama stručnjaka Zavoda;

2. skupljati otpale plodove s tla i plodove na voćkama zaostale nakon
berbe i zbrinjavati ih na način kojim će učinkovito uništiti sredozemnu voćnu
muhu (skupljanje plodova u plastične vreće, zatvaranje vreća te držanje u
zatvorenim vrećama najmanje 15 dana i sl.)

(2) Otkupni centri, veletržnice i trgovačke tvrtke koje obavljaju otkup
mandarina i ostalog bilja domaćina sredozemne voćne muhe, dužni su obavijestiti
Zavod o prispijeću pošiljki mandarina ili drugog bilja domaćina sredozemne
voćne muhe kad posumnjaju da su pošiljke zaražene ličinkama sredozemne voćne
muhe.

(3) Radi sprječavanja širenja zaraze i provođenja mjera higijene,
otkupni centri, veletržnice i trgovačke tvrtke iz stavka 2. ove Naredbe, dužni
su na mjestima otkupa skupljati sve zaražene plodove (otpad) i uništavati na
učinkovit način (zamrzavanjem u hladnjačama na temperaturi od –2 do –5 °C i
držanje na toj temperaturi najmanje 10 dana ili skupljanjem plodova u plastične
vreće, zatvaranje vreća i držanje u njima najmanje 15 dana i sl.).

Članak 5.

(1) Ministarstvo snosi troškove za provođenje mjera koje provodi Zavod
prema članku 3. ove Naredbe.

(2) Posjednici bilja snose troškove za provođenje postupaka i mjera
propisanih člankom 4. ove Naredbe.

Članak 6.

Stupanjem na snagu ove Naredbe prestaje važiti Naredba o poduzimanju
mjera za sprječavanje širenja sredozemne voćne muhe - *Ceratitis capitata*
(Wiedemann) »Narodne novine« br. 67/01.

Članak 7.

Ova Naredba stupa na snagu danom objave u »Narodnim novinama«.

Klasa: 320-20/02-01/7
Urbroj: 525-02-2-1
Zagreb, 14. lipnja 2002.

Ministar
poljoprivrede i šumarstva
**mr. sc. Božidar Pankretić,** v. r.

Naredba, NN 75/2002-1230